Dina-dina panguntating sasih kapitu, Bali keni bencana. Blabar agung, tanah longsor, angin nglinus, lan ujan bales ngantos yéh tukadé maluab. Betarané sakadi ngamedalang daging bendun idanné nyingakin manusa-manusa ring mrecapada ngancan bobab lan loba. Alas masalin dados vila, bukit masalin dados réstoran, pasisi masalin privat-privat vila lan kakapling olih sang anué modal. Minabang ten iwang yéning betarané duka.
Sameton Baliné sané meneng ring sisi Tukad Badung utaminnyané ring Pedungan (nampek tebén tukadé), ngrasayang banjir. Ri kala Tukad Badung maluab sangkaning dakén lan ngancan cupitnyané tukadé punika (15/1). Pungkuran, i raga kari éling ring kawéntenan blabar agung lan tanah longsor sané nibénin Bali Dénbukit (Singaraja). Manut gatra sané kaunggahang ring Pos Bali awuku sané lintang, makasamian wewengkon Singaraja keni bencana. Sakadi ring Désa Mengening Kecamatan Kubutambahan, wénten kalih mobil sané ringsek, kalih sametonné séda. Ring Désa Galungan Kecamatan Sawan, wénten asiki krama sané séda, nemdasa krama ngungsi ka genah sané aman, lan carik-cariké keni blabar agung. Ring Désa Sekumpul Kecamatan Sawan, marginé pegat. Ring Désa Silangjana Kecamatan Sukasada wénten kalih kreteg pegat, kalih sepéda motor anyud. Ring Désa Lokapaksa Kecamatan Seririt, wénten témbok jebol, asiki krama padem, lan tetiga krama kaplaibang ka rumah sakit santukan keni runtuhan kayu lan témbok. Ring Buléléng Kauh sakadi ring Banjar lan Busungbiu, marginé pegat.
Kawéntenanné punika ten ja tios taler sangkaning blabur sasih Kapitu nuju Kaulu. Nganutin pamargin sasih sané lintang, sampun ketah kauningin bencana-bencanané rauh ring sasih-sasih Kapitu lan Kaulu. Sasih Kapitu taler kaboasang Phalguna guminé kaebekin olih yéh, toya saking langit. Panglingsiré ilu maosang sasih Kapituné wantah sasih sané paling sering maambilan ‘maalapan’. Kanikayang sakadi punika santukan, ring sasihé puniki bencana-bencana sakadi blabar agung lan ujan maimbuh angin nglinus.
Ngeninin indik bencana sané nibénin Buléléng, Kepala Badan Penanggulangan Bencana Daérah (BPBD) Buléléng, I Gedé Dana maosang, Buléléng karugiang ngantos siki miliar sangkaning bencanané punika. Daweg punika (23/1), Dana sampun nurunang alat berat anggén ngresikin margi-margi sané keni banjir bandang.
Gubernur Bali, Mangku Pastika ring (24/1) langsung ngrauhin para korban bencana ring Dusun Bingin, Désa Galungan, Kecamatan Sawan. Pastika kasarengin olih para SKPD-nyané rauh makta sumbangan lan ngicénin motovasi ring para korban bencana punika. Tan ja ring (24/1) kémanten Pastika ngrauhin genah para korban, taler ring bénjangnyané (25/1) Pastika ngrauhin genah sané keni bencana ring Banjar Uma Sari, Désa Patemon.
“Kahanan puniki mawasta darurat, nika awinan ten perlu nyantosin jinah saking APBD, sané penting mangda krama sané katibén bencana sida digelis polih wantuan,” baos Mangku Pastika. C09/C010/C013
ban_Latn ban_Latn ban_Latn ban_Latn ban_Latn ban_Latn